Það er best að fara varlega inn á á bílaverkstæðum og smurstöðvum . Vísir / Getty Héraðsdómur Reykjavíkur hefur viðurkennt bótaskyldu Vátryggingafélags Íslands gagnvart manni sem rotaðist eftir að hann féll niður í gryfju á smurstöð og hlaut meiðsli . Maðurinn hafði komið með bílinn á smurstöðina til að láta skipta um ljósaperu í framljósi bíls hans . Slysið átti sér stað í desember 2017 á ótilgreindri smurstöð hér á landi . Atvikaðist það svo að starfsmaður verkstæðisins gat ekki skipt um peruna umræddu og bauð manninum að fylgja sér inn á verkstæðið til að skoða betur í hverju vandinn færi fólginn . Svo virðist sem að starfsmaðurinn hafi skilið manninn einan eftir við bílinn eftir að hann fór , að eigin sögn , til að athuga með varahlut fyrir bílinn . Líkt og tíðkast oft á bílaverkstæðum mátti finna gryfju á umræddi smurstöð , sem auðveldar bifvélavirkjum og öðrum starfsmönnum störf . Virðist maðurinn hafa fallið ofan í gryfjuna en fyrir dómi sagðist hann muna eftir að hafa verið að bogra yfir bílnum og síðar ekkert meir fyrr en hann rankaði við sér . Kom starfsmaðurinn að manninum þar sem hann lá ofan í gryfjunni . Við fallið hlaut maðurinn litla heilablæðingu , tognun á hálsi auk þess sem að hann þumalfingursbrotnaði . Heilablæðingin varð á svæði þar sem maðurinn hafði áður orðið fyrir skaða og í læknisvottorði sem lagt var fram í málinu kom fram að einkenni sem maðurinn glími við frá fyrri heilaskaða hafi greinilega versnað við slysið , einkum svimi og óstöðugleiki , og bak - og höfuðverkir hafi versnað , svo og svefnheilsa . Starfsmaðurinn sagði fyrir dómi að hann hefði varað manninn við því að passa sig á gryfjunni , en maðurinn kannaðist ekki við að hafa fengið slíka aðvörun . Þá vildi VÍS , tryggingarfyrirtæki smurstöðirinnar , meina að um óhappatilvik hafi verið að ræða , allur aðbúnaður á verkstæðinu hafi verið góður og að slysið mætti rekja til þess að maðurinn hefði sjálfur farið inn á verkstæðisgólfið . Þá hafi maðurinn sýnt af sér stórkostlegt gáleysi og ætti af þessum sökum ekki rétt á bótum . Í niðurstöðu héraðsdóms kemur fram að smurstöðinni hafi borið að tryggja , eftir að hafa boðið manninum inn á verkstæðisgólfið , að nægjanlegt eftirlit væri með honum á meðan hann hafi dvalið þar . Þá væri ósannað að maðurinn hafi fengið aðvörun um fallhættu við gryfjuna . Að mati héraðsdóms voru þetta höfuðástæður slyssins . Ekkert hafi komið fram sem leiddi líkur að því að maðurinn hafi sýnt af sér stórkostlegt gáleysi .